Michael Noer, instruktør | Det Danske Filminstitut
PROFIL. Michael Noer, der er aktuel med sin anden spillefilm "Nordvest", holder af historier om unge mennesker, der træder i karakter og bliver voksne. Profil af Per Juul Carlsen.
Instruktør Michael Noer. Foto: Søren Solkær Starbird
"Nordvest" er åbningsfilm på årets CPH PIX den 10. april og åbner i biograferne landet over den 18. april.
Læs interview Bang – lige i hovedet på dig
"Nordvest" er opkaldt efter det nedslidte københavnske kvarter, hvor 18-årige Casper ernærer sig ved at sælge hælervarer til Jamal, kvarterets bandeleder. Da Casper bliver tilbudt et job hos Jamals rival Bjørn, griber han straks muligheden for at stige i graderne og træder ind i Bjørns verden af narko og prostitution. Som spændingerne eskalerer mellem Bjørn og Jamal, ændrer Caspers barndomskvarter sig til en regulær slagmark, som truer med at ødelægge ham og hans familie.
"Nordvest" ligger stilmæssigt i forlængelse af Michael Noer og Tobias Lindholms prisbelønnede debutspillefilm "R" fra 2010. Det er virkelighedens spilleregler, der bestemmer historiens udvikling og figurernes beslutninger. "Nordvest" udpensler ikke karakterernes baggrund eller psyke – man ser dem reagere i en given situation. Det er sådan, vi lærer Casper og hans lillebror Andy at kende, og vi har ikke svært ved at begribe, hvad der foregår i hovederne på dem.
Efterhånden som deres nye tilværelse som bandemedlemmer skubber dem længere og længere ud i mørket, træder brødrene i karakter. De lærer sig selv at kende, de bliver voksne. Selvom "Nordvest" rummer en klar fascination af et råt miljø, hvor jungleloven lurer, får Michael Noer også tegnet et varmt portræt af et par store drenge, som egentlig har det allerbedst hjemme hos deres enlige mor og lillesøster.
Tags: Michael Noer Nordvest